Opdateret 23.30: Området omkring Grønlandstorvet og Aalborg Øst i Aalborg har tirsdag aften været præget af en række påsatte brande. - Ja, det er lidt vildt. Der har været sat ild to steder omkring torvet, og vi har mandskab på stedet, sagde vagtchef hos Nordjyllands Politi Poul Badsberg tidligere tirsdag aften. Der er ikke umiddelbart meldinger om store skader. - Vi har lige nu fat i 6-7 knallert-drenge-typer derude, men om det er dem, der har sat ild, det er for tidligt at sige, sagde han ved 20.30-tiden. Tilføjelse: Klokken 21.09 fik Nordjyllands Politi og Beredskabet så endnu en melding om en containerbrand. Denne gang var det på Sebbersundvej, at der var konstateret flammer. - Vi er lige nu i gang med at undersøge, om der er gået 'mode' i fænomenet, siger vagtchefen, der for nuværende ikke kan komme nærmere nogle gerningsmænd til den sidste brand. Nordjyllands Beredskab har været på stedet, og der er lige nu ikke meldinger om flere brande. Tilføjelse: Klokken 23.30 kan vi tilføje, at der har været to yderligere to brande i området. Også på Sebbersundvej i Aalborg Øst har brandfolk været nødt til at rykke ud for at slukke en brand i en container. Derudover er der indløbet en anmeldelse om en brand på Ivigtutvej, der ligger lige i nærheden af Grønlands Torv, hvor brandene startede først på aftenen. Ifølge TV2 Nords oplysninger fylder brandfolkene nu præventivt skum i containere og affaldspande for at undgå, at eventuelle brandstiftere får held med at tænde ild til mere affald. Sent tirsdag aften anholdt Nordjyllands Politi tre drenge på 17 år. De blev afhørt med sigtedes rettigheder, og de blev senere på aften løsladt.

Referat:
Det er tilsyneladende nogle vilde drenge, der har stukket fem containere og skraldespande i brand på bare to timer.